Prameň Bardejovských kúpeľov, ktorý dnes poznáme pod názvom Alžbeta, nesie svoj názov podľa cisárovnej Alžbety. Tú poznáme pod prezývkou Sissi. Počas svojho života navštívila viacero miest, ktoré dodnes ťažia z jej prítomnosti. Odborníci pre cestovný ruch dokonca krútia očami, ak vidia spojitosť a marketingové využívanie jej návštev, keďže počas svojho života navštívila veľké množstvo miest. Ako pacientka s viacerými diagnózami veľmi často navštevovala rôzne kúpeľné zariadenia Rakúsko-Uhorska, využívala aj prímorské letoviská, napríklad aj svoje sídlo na ostrove Korfu. Do Bardejovských kúpeľov prišla ako 58 ročná v roku 1895 a strávila tu 22 dní. Zotavovala sa po smrti svojho syna Rudolfa.
Prameň, ktorý vtedy využívala počas pobytu je dnes známy ako Alžbetin. Zaujímavosťou však je, že pôvodne sa prameň volal Lobogo. Názov Alžbeta mu dali až v snahe spojiť si prameň s jej osobnosťou a slávnym menom a v podstate ju využiť tak trochu pre marketing. Úspešne.
Alžbeta Bavorská
Princezná Alžbeta Bavorská (24.12.1837 – 10.9.1898) je obľúbenou osobnosťou habsurgských panovníckych rodov (po vydaji už ako ich súčasť), ktorej životný príbeh sa stal inšpiráciou pre filmovú sériu. Narodila sa ako dcéra bavorského vojvodu Maximilána Jozefa. Bola manželkou rakúskeho cisára Františka Jozefa I. Romantizácia jej príbehu o skutočnej láske zachytená aj vo filme (životná úloha Romy Schneider) popisuje pravdivú udalosť, keď si František Jozef I mal zobrať jej sestru Helenu. Na stretnutie však ich matka prišla s oboma dcérami a František Jozef I. sa zamiloval do mladšej Alžbety. Neplánovane. Priam ideálny námet na romantický román, aj keď život so svokrou neskôr nebol žiadnou prechádzkou ružovou záhradou. V tej dobe bola populárna tak, ako bola v modernej dobe populárna princezná Diana, či Megan Markle. Jej úloha však bola len "byť manželkou" bez vykonávania funkcií, kým napríklad Mária Terézia bola reálnou osobnosťou s politickou mocou a vplyvom.
Múzeálny apartmán v štýle cisárovnej Sissi
Liečebný dom Alžbeta, ktorý je súčasťou kúpeľou, neťaží zo spojitosti s cisárovnou len svojim názvom, ale aj špeciálnym apartmánom, ktorý bol nedávno vytvorený v štýle doby, v ktorej žila cisárovná. Autori projektu si dali záležať na vnútornom riešení výzdoby, nábytku, ale aj detailov. Návštevníci so záujmom o zážitkové ubytovanie si tak nepochybne prídu na svoje. Podrobnosti o Múzeálnom apartmáne sa nachádzajú na stránkach: https://www.kupele-bj.sk/sisi/muzealny-apartman